Vladimír Ledecký

PhDr. Vladimír Ledecký (* 14. február 1966, Levoča) je slovenský politik, poslanec Národnej rady SR a bývalý štátny tajomník na Ministerstve investícií, regionálneho rozvoja a informatizácie Slovenskej republiky. Je členom predsedníctva strany ZA ĽUDÍ, kde pôsobí ako garant pre oblasť regionálneho rozvoja. Od roku 1998 do roku 2020 bol starostom Spišského Hrhova, taktiež je od roku 2005 poslancom Prešovského samosprávneho kraja.

Životopis 
Ledecký sa narodil v roku 1966 v Levoči a pochádza zo Spišského Hrhova, aktuálne pôsobí v Bratislave. 21 rokov bol starostom Spišského Hrhova. Vyštudoval sociálnu prácu na Univerzite Konštantína Filozofa v Nitre.  Je tiež poslancom Vyššieho územného celku v Prešove. Napísal tri knihy a je tiež spoluautorom desiatich publikácií o sociálnom podnikaní v znevýhodnených skupinách.

Politická kariéra

Komunálna a regionálna politika 
Ledeckého pôsobenie v komunálnej politike je spojené primárne s obcou Spišský Hrhov v okrese Levoča. Starostom obce sa stal v roku 1998 a mandát zastával v šiestich po sebe nasledujúcich volebných obdobiach. 

V komunálnych voľbách v roku 1998 kandidoval s podporou strán KDH, SOP a SDĽ ako jediný kandidát. V roku 2002 bol zvolený opäť ako jediný kandidát, tento raz s podporou koalície strán  KDH, SDKÚ, SDĽ a ANO. V roku 2006 kandidoval opäť bez protikandidáta a získal 401 hlasov, s podporou strán ĽS-HZDS, SDKÚ-DS a SMER-SD. 

V roku 2010 mal vo voľbách starostu prvý raz protikandidáta, avšak ako nezávislý kandidát presvedčivo zvíťazil so 428 hlasmi (79,9 %). V voľbách v roku 2014 opäť bez protikandidáta zvíťazil, keď získal ako nominant strán KDH, SDKÚ-DS a SMER-SD 450 hlasov.

Ledeckého posledné volebné víťazstvo v Spišskom Hrhove nastalo v roku 2018, kedy vo voľbách kandidoval ako nezávislý a jediný kandidát a získal 490 hlasov. V súvislosti s kandidatúrou v parlamentných voľbách v roku 2020 ohlásil v januári 2020 Ledecký, že sa vzdá mandátu starostu Spišského Hrhova. V prípade neúspechu po voľbách plánoval založiť sociálny podnik. Na poste starostu ho nahradila poslankyňa Zuzana Kučerová.

Ledecký sa stal známym na Slovensku i v zahraničí najmä vďaka príkladnej práci s rómskou komunitou. O práci starostu Ledeckého v Spišskom Hrhove písali aj v The New York Times na titulnej strane. Americké noviny písali, že obec je príkladom prosperity aj vďaka integrácii Rómov a vyzdvihli najmä dostupnosť tečúcej vody a elektrickej energie, na rozdiel od iných východoslovenských obcí. Počas 21 rokov v úrade sa mu podarilo sfunkčniť všetky obecné budovy, školy a zároveň naštartovať viaceré úspešné projekty. Obec pod jeho vedením získala mnoho ocenení, akými sú napríklad Starosta roka, Dedina roka alebo Cena EÚ za rómsku inklúziu a mnohé ďalšie.

Okrem funkcie starostu je Ledecký tiež od roku 2005 štvrté volebné obdobie poslancom zastupiteľstva Prešovského samosprávneho kraja. V roku 2005 bol zvolený ako nominant strán SMER-SD, HZD a ANO, keď získal v okrese Levoča 1 376 hlasov. V roku 2009 mandát za okres Levoča obhájil s 1 620 hlasmi ako nominant strán SMER-SD a ĽS-HZDS. V roku 2013 bol zvolený za poslanca za okres Levoča za stranu SMER-SD. Získal 2 034 hlasov. V roku 2017 bol opätovne zvolený, tentoraz ako nezávislý kandidát, keď získal 2 489 hlasov.

Poslanec a štátny tajomník (20202021) 
V roku 2019 bol Ledecký jedným zo zakladajúcich členov novovznikajúcej strany bývalého prezidenta Andreja Kisku, ZA ĽUDÍ. Na jej ustanovujúcom sneme (28. septembra 2019 v Košiciach) bol zvolený za podpredsedu strany. V parlamentných voľbách v roku 2020 kandidoval z 5. miesta kandidátky ZA ĽUDÍ a dostal sa do parlamentu ako poslanec tejto strany. Vo voľbách získal 24 422 preferenčných hlasov a po zohľadnení prednostného hlasovania skončil na 5. mieste v strane. Od júla 2020 bol štátnym tajomníkom pre regionálny rozvoj na novovzniknutom Ministerstve investícií, regionálneho rozvoja a informatizácie SR. Začiatkom apríla 2021 Ledecký z postu štátneho tajomníka odstúpil na vlastnú žiadosť, „pretože nenašiel vo vedení ministerstva podporu pre svoje zámery“ a uplatil si späť mandát poslanca Národnej rady.

Osobný život 
Ledecký je otcom poslankyne Národnej rady SR Vladimíry Marcinkovej a svokrom hokejistu Tomáša Marcinka. Jeho brat Miroslav Ledecký je od roku 2018 starostom v obci Drahovce v okrese Piešťany.

Knihy

Dokument 
Časozberný dokument To ta monarchia režisérky Vladislavy Sárkány o aktivitách Vladimíra Ledeckého v Spišskom Hrhove mal na Slovensku online premiéru na festivale Jeden svet v roku 2020. Režísérka o dokumente hovorí ako o „sonde do príbehu obce, ktorá dosiahla svoj vrchol vďaka silnej komunite zaujímavých ľudí na čele so starostom“.

Referencie 

Slovenskí politici
Politici ZA ĽUDÍ
Poslanci NR SR (2020 – 2024)
Poslanci Prešovského samosprávneho kraja
Slovenskí komunálni politici
Absolventi Univerzity Konštantína Filozofa v Nitre
Osobnosti z Levoče